Kawża T‑575/22
2 Celsius u Robin Wood - Gewaltfreie Aktionsgemeinschaft für Natur und Umwelt eV u Skydda Skogen, Protect the forest u Zero - Associação Sistema Terrestre Sustentável u Stowarzyszenie Pracownia na rzecz Wszystkich Istot u Päästame Eesti Metsad MTÜu Stichting Comité Schone Lucht
vs
Il‑Kummissjoni Ewropea
Sentenza tal-Qorti Ġenerali (Is-Sitt Awla, ikkostitwita minn ħames Imħallfin sedenti) tat‑18 ta’ Marzu 2026
“Ambjent – Konvenzjoni ta’ Aarhus – Ċaħda tat-talba għal eżami mill-ġdid intern – Artikolu 10(1) tar-Regolament (KE) Nru 1367/2006 – Regolament Delegat (UE) 2021/2139 – Ġestjoni tal-foresti – Attivitajiet marbuta mal-produzzjoni ta’ kombustibbli u ta’ bijoenerġija mill-bijomassa tal-injam – Tassonomija – Rekwiżiti applikabbli għall-kriterji tekniċi ta’ skrinjar – Artikolu 19 tar-Regolament Nru 2020/852 – Kontribut sostanzjali għall-mitigazzjoni tat-tibdil fil-klima u l-adattament għalih – Ħsara sinjifikattiva għall-għanijiet ambjentali”
1.      Approssimazzjoni tal-leġiżlazzjonijiet – Qafas biex jiġi ffaċilitat l-investiment sostenibbli – Determinazzjoni tas-sostenibbiltà ambjentali tal-attivitajiet ekonomiċi – Kriterji tekniċi ta’ skrinjar – Stabbiliment mill-Kummissjoni – Kriterji stabbiliti għall-attivitajiet marbuta mal-ġestjoni tal-foresti – Analiżi tal-benefiċċji tal-klima – Użu ta’ valur ta’ referenza fil-kuntest tal-istatus quo – Assenza ta’ limitu kwantitattiv għall-konformità mal-għan tal-mitigazzjoni tat-tibdil fil-klima – Ammissibbiltà – Assenza ta’ żball manifest ta’ evalwazzjoni – Qbiż mill-Kummissjoni tal-limiti tal-kompetenza tagħha – Assenza – Ksur tal-prinċipju ta’ prekawzjoni – Assenza
(Artikoli 191(2) u 290 TFUE; Regolament tal-Parlament Ewropew u tal-Kunsill 2020/852, Artikoli 10(1)(f) u (3), u 19(1)(c), (f) u (k); Regolament tal-Kummissjoni 2021/2139, il-punt 1.3 tal-Anness I; Direttiva tal-Parlament Ewropew u tal-Kunsill 2018/2001, Artikolu 29(7)(b))
(ara l-punti 52 sa 64, 68, 70 sa 83, u 90 sa 97)
2.      Approssimazzjoni tal-leġiżlazzjonijiet – Qafas biex jiġi ffaċilitat l-investiment sostenibbli – Determinazzjoni tas-sostenibbiltà ambjentali tal-attivitajiet ekonomiċi – Kriterji tekniċi ta’ skrinjar – Stabbiliment mill-Kummissjoni – Kriterji stabbiliti għall-attivitajiet marbuta mal-ġestjoni tal-foresti – Analiżi tal-benefiċċji tal-klima – Operaturi ta’ żoni forestali ta’ inqas minn 13-il ettaru li jibbenefikaw minn eżenzjoni mill-obbligu li jwettqu l-imsemmija analiżi – Ammissibbiltà – Assenza ta' żball manifest ta’ evalwazzjoni – Qbiż mill-Kummissjoni tal-limiti tal-kompetenza tagħha – Assenza – Ksur tal-prinċipju ta’ proporzjonalità – Assenza
(Artikolu 290 TFUE; Regolament tal-Parlament Ewropew u tal-Kunsill 2020/852, Artikolu 10(1)(f) u (3)(a), 19(1)(c), (d) u (f), u l-aħħar sentenza tal-Artikolu 21(1); Regolament tal-Kummissjoni 2021/2139, il-punt 1.3 tal-Anness I; Direttiva tal-Parlament Ewropew u tal-Kunsill, Artikolu 29(6))
(ara l-punti 107 sa 116, 121 sa 134, u 138 sa 140)
3.      Approssimazzjoni tal-leġiżlazzjonijiet – Qafas biex jiġi ffaċilitat l-investiment sostenibbli – Determinazzjoni tas-sostenibbiltà ambjentali tal-attivitajiet ekonomiċi – Kriterji tekniċi ta’ skrinjar – Stabbiliment mill-Kummissjoni – Kriterji stabbiliti għall-attivitajiet marbuta mal-ġestjoni tal-foresti – Projbizzjoni li ssir ħsara sinjifikattiva lill-adattament għat-tibdil fil-klima – Stabbiliment tal-kriterji għall-prevenzjoni taż-żieda fl-impatti tal-klima negattivi marbuta mal-attivitajiet ekonomiċi – Assenza ta’ żball manifest ta’ evalwazzjoni
(Regolament tal-Parlament Ewropew u tal-Kunsill 2020/852, Artikoli 11(1), 17(1)(b) u 19(1)(b); Regolament tal-Kummissjoni 2021/2139, Anness 1, Appendiċi A)
(ara l-punti 148 sa 152)
4.      Approssimazzjoni tal-leġiżlazzjonijiet – Qafas biex jiġi ffaċilitat l-investiment sostenibbli – Determinazzjoni tas-sostenibbiltà ambjentali tal-attivitajiet ekonomiċi – Kriterji tekniċi ta’ skrinjar – Stabbiliment mill-Kummissjoni – Kriterji stabbiliti għall-attivitajiet marbuta mal-ġestjoni tal-foresti – Projbizzjoni li ssir ħsara sinjifikattiva għat-tranżizzjoni lejn ekonomija ċirkolari – Stabbiliment tal-kriterji intiżi għaż-żamma fil-provvista sostenibbli tal-bijomassa tal-injam – Assenza ta’ żball manifest ta’ evalwazzjoni
(Regolament tal-Parlament Ewropew u tal-Kunsill 2020/852, Artikolu 17(1)(d)(i); Regolament tal-Kummissjoni 2021/2139, il-punt 1.3 tal-Anness I)
(ara l-punti 163 sa 176)
5.      Approssimazzjoni tal-leġiżlazzjonijiet – Qafas biex jiġi ffaċilitat l-investiment sostenibbli – Determinazzjoni tas-sostenibbiltà ambjentali tal-attivitajiet ekonomiċi – Kriterji tekniċi ta’ skrinjar – Stabbiliment mill-Kummissjoni – Kriterji stabbiliti għall-attivitajiet marbuta mal-ġestjoni tal-foresti – Projbizzjoni li ssir ħsara sinjifikattiva lill-mitigazzjoni tat-tibdil fil-klima – Assenza ta’ dikjarazzjoni espliċita dwar il-ħtieġa li tiġi evitata l-qerda tal-bjar tal-karbonju tal-injam – Assenza ta’ ffissar ta’ terminu għall-irkupru tal-karbonju mitluf wara tqaċċit totali – Ammissibbiltà
(Regolament tal-Parlament Ewropew u tal-Kunsill 2020/852, Artikoli 17(1)(a) u 19(1)(b); Regolament tal-Kummissjoni 2021/2139, il-punt 1.3 tal-Anness II; Direttiva tal-Parlament Ewropew u tal-Kunsill 2018/2001, Artikolu 29(6))
(ara l-punti 185 sa 193)
6.      Approssimazzjoni tal-leġiżlazzjonijiet – Qafas biex jiġi ffaċilitat l-investiment sostenibbli – Determinazzjoni tas-sostenibbiltà ambjentali tal-attivitajiet ekonomiċi – Kriterji tekniċi ta’ skrinjar – Stabbiliment mill-Kummissjoni – Kriterji stabbiliti għall-attivitajiet marbuta mal-ġestjoni tal-foresti – Projbizzjoni li ssir ħsara sinjifikattiva fir-rigward tal-protezzjoni u l-irkupru tal-bijodiversità u l-ekosistemi – Konformità tal-attività ekonomika mal-għanijiet ta’ konservazzjoni fl-oqsma protetti jew indikati – Assenza ta’ konverżjoni għall-habitats speċifikament sensittivi f’termini ta’ telf ta’ diversità bijoloġika – Ammissibbiltà
(Regolament tal-Parlament Ewropew u tal-Kunsill 2020/852, Artikoli 17(1)(f) u 19(1)(a) u (c); Regolament tal-Kummissjoni 2021/2139, il-punt 1.3 tal-Anness I u l-punt 1.3 tal-Anness II)
(ara l-punti 216 sa 231)
7.      Approssimazzjoni tal-leġiżlazzjonijiet – Qafas biex jiġi ffaċilitat l-investiment sostenibbli – Determinazzjoni tas-sostenibbiltà ambjentali tal-attivitajiet ekonomiċi – Kriterji tekniċi ta’ skrinjar – Stabbiliment mill-Kummissjoni – Kriterji stabbiliti għall-attivitajiet marbuta mal-bijoenerġija – Tnaqqis tal-emissjonijiet ta’ gassijiet serra – Riferiment għal dispożizzjonijiet oħra tad-dritt tal-Unjoni – Kunsiderazzjoni tal-leġiżlazzjoni rilevanti eżistenti tal-Unjoni – Ammissibbiltà – Assenza ta’ kontabbiltà suffiċjenti tal-emissjonijiet tal-karbonju tal-bijomassa tal-injam – Assenza ta’ żbalji manifesti ta’ evalwazzjoni
(Regolament tal-Parlament Ewropew u tal-Kunsill 2020/852, Artikoli 10(1)(a) u 3(a), u 19(1)(d); Regolament tal-Kummissjoni 2021/2139, il-punti 4.8, 4.13, 4.20 u 4.24 tal-Anness I; Direttiva tal-Parlament Ewropew u tal-Kunsill 2018/2001, l-aħħar sentenza tal-Artikolu 1, l-Artikolu 29(6) u (7), u l-Anness VI; Regolament tal-Parlament Ewropew u tal-Kunsill 2018/841)
(ara l-punti 251 sa 270, u 275 sa 281)
8.      Approssimazzjoni tal-leġiżlazzjonijiet – Qafas biex jiġi ffaċilitat l-investiment sostenibbli – Determinazzjoni tas-sostenibbiltà ambjentali tal-attivitajiet ekonomiċi – Kriterji tekniċi ta’ skrinjar – Stabbiliment mill-Kummissjoni – Kriterji stabbiliti għall-attivitajiet marbuta mal-bijoenerġija – Projbizzjoni li ssir ħsara sinjifikattiva lill-mitigazzjoni tat-tibdil fil-klima – Estensjoni tar-rekwiżit għall-faċilità fl-użu tal-kriterji – Ammissibbiltà – Obbligu li wieħed jibbaża ruħu fuq evidenza xjentifika konklużiva – Teħid inkunsiderazzjoni tar-rekwiżiti tal-koerenza tal-politiki – Portata – Ksur tal-prinċipju ta’ prekawzjoni – Assenza
(it-tielet sentenza tal-Artikolu 17(1) u l-Artikolu 191 TFUE; Regolamenti tal-Parlament Ewropew u tal-Kunsill 2018/841 u 2020/852, Artikoli 10(1) u (3), u 19(1)(d), (f) u (k); Direttiva tal-Parlament Ewropew u tal-Kunsill 2018/2001)
(ara l-punti 288 sa 293, 298 sa 301, u 306 sa 310)
9.      Approssimazzjoni tal-leġiżlazzjonijiet – Qafas biex jiġi ffaċilitat l-investiment sostenibbli – Determinazzjoni tas-sostenibbiltà ambjentali tal-attivitajiet ekonomiċi – Adozzjoni mill-Kummissjoni ta’ regolament delegat li jistabbilixxi l-kriterji tekniċi ta’ skrinjar għall-attivitajiet marbuta mal-bijoenerġija – Obbligu li wieħed jibbaża ruħu fuq evidenza xjentifika konklużiva – Portata – Ksur tal-prinċipju ta’ prekawzjoni – Assenza
(Artikolu 191 TFUE; Regolament tal-Parlament Ewropew u tal-Kunsill 2020/852, Artikolu 19(1))
(ara l-punti 324 sa 333)
10.    Approssimazzjoni tal-leġiżlazzjonijiet – Qafas biex jiġi ffaċilitat l-investiment sostenibbli – Determinazzjoni tas-sostenibbiltà ambjentali tal-attivitajiet ekonomiċi – Kriterji tekniċi ta’ skrinjar – Stabbiliment mill-Kummissjoni – Kriterji stabbiliti għall-attivitajiet marbuta mal-bijoenerġija – Projbizzjoni li ssir ħsara sinjifikattiva lill-prevenzjoni u t-tnaqqis tat-tniġġis – Projbizzjoni li ssir ħsara sinjifikattiva lill-bijodiversità – Adegwatezza tal-kriterji – Assenza ta’ żball manifest ta’ evalwazzjoni
(Regolament tal-Parlament Ewropew u tal-Kunsill 2020/852, Artikoli 10(3)(b) u 17(1)(d)(i); Regolament tal-Kummissjoni 2021/2139, premessa 31; Direttiva tal-Parlament Ewropew u tal-Kunsill 2018/2001)
(ara l-punti 396 sa 408, u 429)
11.    Approssimazzjoni tal-leġiżlazzjonijiet – Qafas biex jiġi ffaċilitat l-investiment sostenibbli – Determinazzjoni tas-sostenibbiltà ambjentali tal-attivitajiet ekonomiċi – Adozzjoni mill-Kummissjoni ta’ regolament delegat li jistabbilixxi l-kriterji tekniċi ta’ skrinjar għall-attivitajiet marbuta mal-bijoenerġija – Użu ta’ approċċ gradwali – Ammissibbiltà
(Regolament tal-Parlament Ewropew u tal-Kunsill 2020/852, Artikoli 10(3)(b) u 17(1)(d)(i); Regolament tal-Kummissjoni 2021/2139, premessa 31; Direttiva tal-Parlament Ewropew u tal-Kunsill 2018/2001)
(ara l-punti 396 sa 408, u 429)
12.    Approssimazzjoni tal-leġiżlazzjonijiet – Qafas biex jiġi ffaċilitat l-investiment sostenibbli – Determinazzjoni tas-sostenibbiltà ambjentali tal-attivitajiet ekonomiċi – Kriterji tekniċi ta’ skrinjar – Stabbiliment mill-Kummissjoni – Kriterji stabbiliti għall-attivitajiet marbuta mal-bijoenerġija – Kriterji li jiggarantixxu kontribuzzjoni sostanzjali tal-imsemmija attivitajiet għall-adattament għat-tibdil fil-klima – Assenza ta’ żball ta’ liġi u ta’ evalwazzjoni mwettqa mill-Kummissjoni
(Regolament tal-Parlament Ewropew u tal-Kunsill 2020/852, premessa 3, u Artikolu 11(1) u (3)(a); Regolament tal-Kummissjoni 2021/2139, il-punti 4.7, 4.8, 4.13, 4.19, 4.20, 4.23 u 4.24 tal-Anness I, u l-punti 4.7, 4.8, 4.13, 4.19, 4.20, 4.23 u 4.24 tal-Anness II)
(ara l-punti 421 sa 427, u 432 sa 435)
13.    Ftehimiet internazzjonali – Ftehimiet tal-Unjoni – Ftehim ta’ Pariġi dwar it-Tibdil fil-Klima – Konvenzjoni Qafas tan-Nazzjonijiet Uniti dwar it-Tibdil fil-Klima – Effetti – Supremazija fuq l-atti tad-dritt sekondarju tal-Unjoni – Eżami tal-legalità ta’ att tad-dritt sekondarju tal-Unjoni fid-dawl tad-dispożizzjonijiet tal-imsemmija ftehimiet – Kundizzjonijiet – Dispożizzjonijiet li ma għandhomx natura inkundizzjonata u suffiċjentement preċiża – Kundizzjonijiet mhux issodisfatti
(Artikolu 216(2) TFUE; Regolament tal-Parlament Ewropew u tal-Kunsill  Nru 1367/2006, premessi 19 u 21, u Artikoli 10(1) u 12)
(ara l-punti 442 sa 459)
Sunt
Il-Qorti Ġenerali kkonfermat id-deċiżjoni tal-Kummissjoni Ewropea li ċaħdet talba għal eżami mill-ġdid intern tar-Regolament Delegat 2021/2139 (1) li jissupplimenta r-Regolament 2020/852 dwar l-istabbiliment ta’ qafas biex jiġi ffaċilitat l-investiment sostenibbli (2).
Ir-Regolament dwar it-tassonomija jistabbilixxi sistema ta’ klassifikazzjoni unifikata biex jiġu armonizzati, fil-livell tal-Unjoni Ewropea, il-kriterji li jippermettu li jiġi ddeterminat jekk attività ekonomika hijiex ambjentalment sostenibbli fid-dawl tad-diversi għanijiet ambjentali, bħalma hija l-mitigazzjoni tat-tibdil fil-klima u l-adattament għalih (3).
F’dan il-kuntest, il-Kummissjoni adottat ir-Regolament Delegat biex tissupplimenta r-Regolament dwar it-tassonomija billi stabbilixxiet kriterji tekniċi ta’ skrinjar li jippermettu li jiġi ddeterminat taħt liema kundizzjonijiet ċerti attivitajiet ekonomiċi jikkontribwixxu b’mod sostanzjali għall-għanijiet ambjentali koperti minn dan ir-regolament delegat.
Ir-rikorrenti, Robin Wood - Gewaltfreie Aktionsgemeinschaft für Natur und Umwelt eV u persuni oħra, ressqu talba lill-Kummissjoni, skont ir-Regolament ta’ Aarhus (4), għal eżami mill-ġdid intern tar-Regolament Delegat. Huma qiesu li parti mill-kriterji tekniċi ta’ skrinjar stabbiliti minn dan ir-regolament delegat dwar l-attivitajiet ekonomiċi marbuta mal-ġestjoni tal-foresti u mal-bijoenerġija kienet jiksru r-Regolament dwar it-tassonomija u ċerti rekwiżiti tat-Trattati.
Il-Kummissjoni ċaħdet it-talba għal eżami mill-ġdid intern permezz ta’ deċiżjoni tas‑6 ta’ Lulju 2022 (iktar ’il quddiem id-“deċiżjoni kkontestata”), li kienet is-suġġett tar-rikors.
Il‑kunsiderazzjonijiet tal‑Qorti Ġenerali
Insostenn tar-rikors tagħhom, ir-rikorrenti sostnew b’mod partikolari li t-tweġiba tal-Kummissjoni għat-talba tagħhom għal eżami mill-ġdid kienet ivvizzjata bi żbalji ta’ liġi dwar il-konformità tal-kriterji tekniċi ta’ skrinjar relatati mal-ġestjoni tal-foresti mal-prinċipju li jgħid “la tagħmilx ħsara sinjifikattiva” lill-għan ta’ mitigazzjoni tat-tibdil fil-klima msemmi fl-Artikolu 17(1)(a) tar-Regolament dwar it-tassonomija. F’dan is-sens, huma sostnew li din id-dispożizzjoni teżiġi li tiġi żgurata ż-żamma tal-ħażniet u tal-bjar tal-karbonju tal-injam tal-inqas fil-livelli attwali tagħhom.
Issa, il-Qorti Ġenerali rrilevat li l-Artikolu 17(1)(a) tar-Regolament dwar it-tassonomija ma jinkludix dan ir-rekwiżit, b’tali mod li l-kriterji tekniċi ta’ skrinjar ma għandhomx jinkludu indikazzjoni preċiża dwar il-ħtieġa li tiġi evitata l-qerda tal-bjar tal-karbonju tal-injam. Hija żiedet li din id-dispożizzjoni diġà tirregola x-xenarju ta’ tneħħija tal-bjar tal-karbonju eżistenti, peress li din tista’ titqies li tikkawża dannu sinjifikattiv għall-mitigazzjoni tat-tibdil fil-klima.
Skont ir-rikorrenti, il-Kummissjoni wettqet ukoll żball meta rreferiet, fid-deċiżjoni kkontestata, għall-kriterji ta’ sostenibbiltà tal-foresti stabbiliti fl-Artikolu 29(6) tad-Direttiva RED II (5), mingħajr madankollu ma tat ġustifikazzjoni konvinċenti dwar l-assenza ta’ preċiżjoni dwar it-terminu għall-irkupru tal-karbonju mitluf wara tqaċċit totali.
Madankollu, il-Qorti Ġenerali osservat li r-Regolament dwar it-tassonomija u, b’mod iktar partikolari, l-Artikolu 17(1)(a) tiegħu, ma jirrikjedux livell ta’ dettall sal-punt li jinkludi l-iffissar ta’ termini għall-irkupru tal-karbonju mitluf wara tqaċċit totali. Hija żiedet li, b’applikazzjoni diretta tal-Artikolu 29(6) tad-Direttiva RED II, it-tqaċċit totali ma huwiex attività ekonomika li tista’ titqies li hija “ambjentalment sostenibbli”, b’tali mod li r-riferiment għal din id-dispożizzjoni magħmul fid-deċiżjoni kkontestata ma kienx żbaljat.
Barra minn hekk, il-Qorti Ġenerali ċaħdet bħala ineffettiv l-argument tar-rikorrenti li, peress li ma jistax jimponi rekwiżiti iktar stretti minn dawk li jinsabu f’atti oħra tad-dritt primarju jew sekondarju tal-Unjoni, ir-Regolament dwar il-Linji Gwida Operattivi (6) ma għandu ebda utilità fil-kuntest tat-tfassil tal-kriterji tekniċi ta’ skrinjar inkwistjoni.
Barra minn hekk, skont ir-rikorrenti, il-Kummissjoni qieset b’mod żbaljat, billi rreferiet għad-Direttiva RED II u għar-Regolament LULUCF (7), li l-kriterji ta’ “tnaqqis tal-emissjonijiet ta’ gassijiet serra” kienu adegwati sabiex jiġi żgurat li l-attivitajiet forestali marbuta mal-bijoenerġija jikkontribwixxu għall-mitigazzjoni tat-tibdil fil-klima konformement mal-Artikolu 10(1)(a) tar-Regolament dwar it-tassonomija.
Fuq dan il-punt, il-Qorti Ġenerali osservat li din id-dispożizzjoni tirreferi għad-Direttiva RED II, li l-Artikolu 29(7) tagħha jirreferi għall-“kriterji tal-LULUCF”. Dawn huma prinċipalment marbuta mal-parametri msemmija fir-Regolament LULUCF, li jistabbilixxi l-impenji tal-Istati Membri fis-settur tal-użu tal-art, tat-tibdil fl-użu tal-art u tal-forestrija. Ulterjorment, ir-Regolament dwar it-tassonomija jeżiġi li, meta tistabbilixxi l-kriterji tekniċi ta’ skrinjar, il-Kummissjoni għandha tieħu inkunsiderazzjoni “kull leġislazzjoni eżistenti rilevanti tal-Unjoni”. Għaldaqstant, il-Kummissjoni ma setgħetx tiġi kkritikata li semmiet, fid-deċiżjoni kkontestata, il-fatt li hija ħadet inkunsiderazzjoni d-dispożizzjonijiet tad-Direttiva RED II u tar-Regolament LULUCF.
Barra minn hekk, kuntrarjament għat-teżi tar-rikorrenti, il-Kummissjoni ma ddikjaratx jew ma implikatx li l-kontabbiltà tal-emissjonijiet bijoġeniċi forestali skont ir-Regolament LULUCF hija sostitut għat-tnaqqis tal-emissjonijiet. Fil-fatt, mid-deċiżjoni kkontestata jirriżulta li l-użu tal-bijomassa tal-injam jikkontribwixxi għat-tnaqqis tal-emissjonijiet meta jiġu ssodisfatti ċerti kriterji, li barra minn hekk jikkostitwixxi l-premessa fformulata mil-leġiżlatur stess fid-Direttiva RED II.
Il-Qorti Ġenerali ċaħdet ukoll l-argument tar-rikorrenti li l-Kummissjoni kellha tispjega b’liema mod l-emissjonijiet mill-ħsad u mill-kombustjoni tal-bijomassa tal-injam kellhom jiġu “kkumpensati” fil-kuntest tar-Regolament LULUCF.
F’dan ir-rigward, hija osservat li d-Direttiva RED II titlaq mill-prinċipju li, jekk il-kundizzjonijiet għal dan l-għan jiġu ssodisfatti, il-bijomassa, li saret kombustibbli, tista’ tiġi kklassifikata bħala enerġija rinnovabbli. Din hija wkoll premessa stabbilita mil-leġiżlatur, li l-Kummissjoni ma tistax tinjora meta u kif trid. Barra minn hekk, ir-Regolament LULUCF jirrikjedi li l-Istati Membri jżommu l-bjar tal-karbonju naturali tagħhom. Għalhekk, sa fejn l-iskema ta’ kumpens tal-emissjonijiet, imsemmija fl-argument tar-rikorrenti, tirriżulta mir-Regolament LULUCF, il-Kummissjoni ma kinitx obbligata tispjega l-kumpens imsemmi iktar ’il fuq.
Bl-istess mod, kien b’mod żbaljat li r-rikorrenti sostnew li l-Kummissjoni ma setgħetx tibbaża ruħha fuq il-kriterji LULUCF sa fejn ir-Regolament LULUCF ma jqisx l-emissjonijiet kollha tal-karbonju tal-bijomassa, iżda biss il-varjazzjonijiet tal-bjar tal-karbonju forestali meta mqabbla ma’ valur ta’ referenza bbażat fuq projezzjoni tal-livelli tal-bjar tal-karbonju forestali bbażat fuq il-livelli storiċi tal-ħsad. Fil-fatt, kieku l-kriterji tekniċi ta’ evalwazzjoni rilevanti kienu qabżu l-parametri stabbiliti fid-Direttiva RED II u fir-Regolament LULUCF, b’mod partikolari billi jgħoddu l-emissjonijiet mill-kombustjoni tal-bijomassa tal-injam fis-settur tal-enerġija, dan seta’ jwassal għal riskju ta’ għadd doppju tal-emissjonijiet ta’ gassijiet serra.
Fl-aħħar nett, il-Qorti Ġenerali ċaħdet l-argument tar-rikorrenti fis-sens li, essenzjalment, ir-Regolament LULUCF ma jippermettix li l-emissjonijiet jiġu kkalkolati b’mod suffiċjentement immirat sabiex jiġi ddeterminat sa fejn il-ħsad tal-bijomassa huwa responsabbli għal sfruttament żejjed. F’dan ir-rigward, hija kkonstatat li, f’konformità ma’ dan ir-regolament, il-livell ta’ referenza għall-foresti tal-Istati Membri huwa bbażat fuq l-ipoteżi li r-relazzjoni bejn l-użu solidu u enerġetiku tal-bijomassa tal-injam kif osservat matul il-perjodu bejn l‑2000 u l‑2009 tibqa’ kostanti. Issa, din il-premessa, li tiggarantixxi li ż-żieda fil-ħsad għal finijiet ta’ użu tal-bijoenerġija tingħadd bħala fluss fis-settur tal-LULUCF, hija suffiċjentement immirata.
Barra minn hekk, il-Qorti Ġenerali ddeċidiet li l-Kummissjoni ma wettqitx żball meta ċaħdet l-argument tar-rikorrenti fis-sens li r-Regolament Delegat jikser l-Artikolu 2 tal-Konvenzjoni Qafas tan-Nazzjonijiet Uniti dwar it-Tibdil fil-Klima (UNFCCC) u l-Artikolu 2(1) tal-Ftehim ta’ Pariġi dwar it-Tibdil fil-Klima, approvat fit‑12 ta’ Diċembru 2015 (iktar ’il quddiem il-“Ftehim ta’ Pariġi”). Għal dan l-għan, hija vverifikat jekk l-imsemmija dispożizzjonijiet għandhomx effett dirett.
F’dan ir-rigward, hija fakkret li, skont l-Artikolu 216(2) TFUE, il-ftehimiet internazzjonali konklużi mill-Unjoni jorbtu lill-istituzzjonijiet tagħha u jipprevalu, konsegwentement, fuq l-atti li huma jistabbilixxu. Madankollu, id-dispożizzjonijiet ta’ ftehim internazzjonali li fih l-Unjoni hija parti jistgħu jiġu invokati insostenn ta’ rikors għall-annullament ta’ att tad-dritt sekondarju tal-Unjoni jew ta’ eċċezzjoni bbażata fuq l-illegalità ta’ tali att bil-kundizzjoni biss li, minn naħa, in-natura u l-istruttura ta’ dan il-ftehim ma jipprekludux dan u, min-naħa l-oħra, dawn id-dispożizzjonijiet ikunu jidhru, mil-lat tal-kontenut tagħhom, inkundizzjonati u suffiċjentement preċiżi.
Il-Qorti Ġenerali indikat li dawn il-kundizzjonijiet ta’ invokabbiltà japplikaw ukoll fil-kuntest ta’ talba għal eżami mill-ġdid intern skont ir-Regolament Aarhus, li tikkostitwixxi stadju proċedurali preliminari li jista’ jservi ta’ bażi, jekk ikun il-każ, għal rikors ulterjuri quddiem il-qorti tal-Unjoni.
F’dan il-każ, id-dispożizzjonijiet invokati tal-UNFCCC u tal-Ftehim ta’ Pariġi ma kinux jidhru, mill-perspettiva tal-kontenut tagħhom, li kienu inkundizzjonati u suffiċjentement preċiżi sabiex ikollhom effett dirett u lanqas, għaldaqstant, sabiex jiġu invokati mir-rikorrenti.
Sussegwentement, il-Qorti Ġenerali vverifikat jekk dawn id-dispożizzjonijiet jaqgħux taħt waħda miż-żewġ eċċezzjonijiet li jirriżultaw mill-ġurisprudenza tal-Qorti tal-Ġustizzja u li jippermettu lill-qorti tal-Unjoni tistħarreġ il-legalità ta’ att tal-Unjoni fid-dawl ta’ ftehim internazzjonali anki fl-assenza ta’ effett dirett. Skont l-ewwel eċċezzjoni, għandu jkun jista’ jiġi dedott mid-dispożizzjoni speċifika tad-dritt tal-Unjoni kkontestata li din kienet intiża sabiex timplimenta, fl-ordinament ġuridiku tal-Unjoni, obbligu partikolari li jirriżulta mill-ftehimiet konklużi fil-kuntest tal-Organizzazzjoni Dinjija tal-Kummerċ (WTO). Fir-rigward tat-tieni waħda, din tippreżupponi, essenzjalment, li l-imsemmija dispożizzjoni tirreferi direttament u espliċitament għal dispożizzjonijiet preċiżi tal-ftehim internazzjonali inkwistjoni.
Issa, f’dan il-każ, ir-rikorrenti ma identifikawx dispożizzjoni speċifika tar-Regolament Delegat li hija intiża speċifikament sabiex timplimenta, fl-ordinament ġuridiku tal-Unjoni, obbligu partikolari li jirriżulta mill-Artikolu 2 tal-UNFCCC jew mill-Artikolu 2(1) tal-Ftehim ta’ Pariġi. Barra minn hekk, dawn l-aħħar dispożizzjonijiet sempliċement jistabbilixxu għanijiet u regoli ġenerali, mingħajr madankollu ma jiddefinixxu mezz preċiż, billi jħallu marġni ta’ evalwazzjoni wiesa’ lill-partijiet, fosthom l-Unjoni, fir-rigward tad-definizzjoni tal-modalitajiet preċiżi tal-implimentazzjoni tagħhom.
Il-Qorti Ġenerali żiedet li r-Regolament dwar it-tassonomija lanqas ma jagħmel riferiment għall-UNFCCC u li hija biss premessa tal-imsemmi regolament li tinkludi riferiment espliċitu għal dispożizzjoni preċiża ta’ dan il-ftehim. Issa, l-imsemmija premessa ma tagħmilx parti mid-dispożittiv tar-Regolament dwar it-tassonomija u, konsegwentement, ma għandha ebda natura vinkolanti fiha nnifisha. Għaldaqstant, l-ebda waħda miż-żewġ eċċezzjonijiet imsemmija iktar ’il fuq ma kienet applikabbli f’dan il-każ.
Fl-aħħar nett, il-Qorti Ġenerali qieset li l-ġurisprudenza, invokata mir-rikorrenti (8), li tgħid li l-fatt li ftehim internazzjonali jinkludi dispożizzjonijiet li ma għandhomx effett dirett ma jikkostitwixxix ostakolu għall-istħarriġ, mill-qorti, tal-osservanza tal-obbligi imposti fuq l-Unjoni bħala parti f’dan il-ftehim, baqgħet iżolata u ma ġietx segwita mill-ġurisprudenza sussegwenti tal-qorti tal-Unjoni. Għaldaqstant, il-Kummissjoni ġustament qieset, fid-deċiżjoni kkontestata, li l-legalità tar-Regolament Delegat ma setgħetx tiġi eżaminata fid-dawl tad-dispożizzjonijiet tad-dritt internazzjonali invokati mir-rikorrenti.
Peress li l-Qorti Ġenerali ċaħdet l-argumenti kollha tar-rikorrenti, hija ċaħdet ir-rikors fl-intier tiegħu.
1      Regolament Delegat tal-Kummissjoni (UE) 2021/2139 tal‑4 ta’ Ġunju 2021 li jissupplimenta r-Regolament (UE) 2020/852 tal-Parlament Ewropew u tal-Kunsill billi jistabbilixxi l-kriterji tekniċi ta’ skrinjar sabiex jiġu ddeterminati l-kundizzjonijiet li fihom attività ekonomika tikkwalifika bħala attività li tikkontribwixxi sostanzjalment għall-mitigazzjoni tat-tibdil fil-klima jew għall-adattament għat-tibdil fil-klima u sabiex jiġi ddeterminat jekk dik l-attività ekonomika tikkawżax ħsara sinifikanti lil xi wieħed mill-objettivi ambjentali l-oħra (ĠU 2021, L 442, p. 1, rettifika fil-ĠU 2023, L 178, p. 10, iktar ’il quddiem ir-“Regolament Delegat”).
2      Regolament (UE) 2020/852 tal-Parlament Ewropew u tal-Kunsill tat‑18 ta’ Ġunju 2020 dwar l-istabbiliment ta’ qafas biex jiġi ffaċilitat l-investiment sostenibbli, u li jemenda r-Regolament (UE) 2019/2088 (ĠU 2020, L 198, p. 13, rettifika fil-ĠU 2022, L 156, p. 159, iktar ’il quddiem ir-“Regolament dwar it-tassonomija”).
3      Artikoli 9 u 10 tar-Regolament dwar it-tassonomija.
4      Regolament (KE) Nru 1367/2006 tal-Parlament Ewropew u tal-Kunsill tas‑6 ta’ Settembru 2006 dwar l-applikazzjoni għall-istituzzjonijiet u l-korpi tal-Komunità tad-disposizzjonijiet tal-Konvenzjoni ta’ Aarhus dwar l-Aċċess għall-Informazzjoni, il-Parteċipazzjoni tal-Pubbliku fit-Teħid ta’ Deċiżjonijiet u l-Aċċess għall-Ġustizzja fi Kwistjonijiet Ambjentali (ĠU 2006, L 264, p. 13), kif emendat bir-Regolament (UE) 2021/1767 tal-Parlament Ewropew u tal-Kunsill tas‑6 ta’ Ottubru 2021 (ĠU 2021, L 356, p. 1) (iktar ’il quddiem ir-“Regolament Aarhus”).
5      Direttiva (UE) 2018/2001 tal-Parlament Ewropew u tal-Kunsill tal‑11 ta’ Diċembru 2018 dwar il-promozzjoni tal-użu tal-enerġija minn sorsi rinnovabbli (ĠU 2018, L 328, p. 82, rettifiki fil-ĠU 2020, L 311, p. 11, fil-ĠU 2021, L 224, p. 42, fil-ĠU 2022, L 41, p. 37 u fil-ĠU L, 2025/90854, iktar ’il quddiem id-“Direttiva RED II”).
6      Regolament ta’ Implimentazzjoni tal-Kummissjoni (UE) 2022/2448 tat‑13 ta’ Diċembru 2022 dwar l-istabbiliment ta’ gwida operazzjonali fuq l-evidenza għall-wiri tal-konformità mal-kriterji ta’ sostenibbiltà għall-bijomassa forestali stabbiliti fl-Artikolu 29 tad-Direttiva [RED II] (ĠU 2022, L  320, p. 4).
7      Regolament (UE) 2018/841 tal-Parlament Ewropew u tal-Kunsill tat‑30 ta’ Mejju 2018 dwar l-inklużjoni tal-emissjonijiet u l-assorbimenti ta’ gassijiet serra minn użu tal-art, tibdil fl-użu tal-art u l-forestrija fil-qafas ta’ politika għall-klima u l-enerġija għall‑2030, u li jemenda r-Regolament (UE) Nru 525/2013 u d-Deċiżjoni Nru 529/2013/UE (ĠU 2018, L 156, p. 1, iktar ’il quddiem ir-“Regolament LULUCF”).
8      Sentenza tad‑9 ta’ Ottubru 2001, Il-Pajjiżi l-Baxxi vs Il-Parlament u Il-Kunsill (C‑377/98, EU:C:2001:523, punt 54).